འདི་ཡང་དངོས་ཡོད་གནས་ཚུལ་ཞིག་རེད།སྤྱིར་བཙན་བྱོལ་ནང་གི་རྩོམ་ཡིག་མང་པོ་ཞིག་མདོ་སྨད་པའི་ཁོངས་ནས་སྤེལ་གྱི་འདུགདྲི་བ་དྲིས་ལན་ལྟ་བུ་ཞིག་ཡོད་ན་དེའི་ཁོངས་སུ་མདོ་སྨད་པ་རེ་ཟུང་ནམ་ཡིན་ཡང་ཡོང་གི་འདུག་ལ།རྩོམ་ཡིག་གི་དུས་དེབ་ལྟ་བུ་ཡིན་ན་དེའི་ནང་དུ་མདོ་སྨད་པ་ཁ་ཤས་ཤིག་ཡོད་ངེས་པ་ལྟ་བུ་རེད།མདོ་སྨད་པའི་ན་གཞོན་ཚོ་ལ་ཤེས་ཡོན་ཡོད་པ་དེ་བཟང་ཕྱོགས་ཤིག་གི་ཐོག་ལ་བེད་སྤྱོད་བཏང་དགོས་པ་དེ་གལ་ཆེན་པོ་རེད།རྩོམ་ཤེས་པ་ཙམ་དང་འབྲི་ཤེས་པ་ཙམ་གྱིས་ཕན་ཐོགས་པ་ཞིག་ཡོང་གི་རེད་སྙམ་པ་ཞིག་དྲན་གྱི་མེད།བོད་ནང་དུ་ཡིན་ན་ཡང་རྩོམ་ཡིག་དེ་འདྲ་མང་པོ་ཡོང་གི་འདུགརྩོམ་ཡིག་འབྲི་མཁན་མང་ཆེ་བས་སྐྱོན་མང་པོ་ཐེར་འདོན་བྱས་འདུགསྨྲ་བརྗོད་རང་དབང་ཡིན་དུས་སྐྱོན་བརྗོད་བྱེད་པ་ལ་སུ་གང་གིས་ཀྱང་དགག་བྱ་བྱེད་མི་ཐུབ་ཀྱང༌།སྐྱོན་ཐེར་འདོན་བྱས་པ་ཙམ་གྱིས་ཕན་ཐོགས་ཆེ་བར་ཡོང་གི་མ་རེད།སྐྱོན་ཐེར་འདོན་བྱས་པ་དང་ཆབས་ཅིག་ཏུ་སྐྱོན་དེ་དག་ཇི་ལྟར་སེལ་བའི་ཐབས་ལམ་བཤད་དགོས།མི་ཞིག་དང་སྤྱི་ཚོགས་ཤིག་ལ་འཁོན་འཛིན་གྱི་རྣམ་པས་སྐྱོན་བརྗོད་མཁན་ནི་མང་ཆེ་ཤོས་ཡིན་པ་མ་གཏོགས་སྐྱོན་དེ་དག་ཇི་ལྟར་སེལ་ཐབས་བྱ་དགོས་པའི་ཐབས་ཤེས་སྟོན་མཁན་ཤིན་ཏུ་ཉུང་ཉུང་རེད།འདི་ནི་དམར་པོའི་ལྟ་བའི་ཤན་ཞུགས་ངན་པ་ཐེབས་པའི་རྟགས་མཚན་ཞིག་ཡིན་ནམ་སྙམ།རྩོམ་ཡིག་མང་པོ་བྲིས་འདུག་ཀྱང་སྐྱོན་བརྗོད་པ་མ་གཏོགས་དེ་དང་མཉམ་དུ་སྐྱོན་དེ་དག་སེལ་བའི་ཐབས་ཤེས་བསྟན་པའི་རྩོམ་ཡིག་ཕལ་ཆེར་མཐོང་མ་སོང༌།མ་འོངས་པར་རྩོམ་ཡིག་འབྲི་བའི་སྐབས་སྐྱོན་བརྗོད་པ་དེ་འཁོན་འཛིན་གྱི་རྣམ་པ་མིན་པར་ཤ་ཚ་བ་དང་ལྷག་བསམ་རྣམ་དག་གིས་བཤད་པ་དང་ཆབས་ཅིགསྐྱོན་དེ་དག་སེལ་བའི་ཐབས་ལམ་བཤད་དགོས་པ་འདི་གལ་ཆེན་པོ་རེད།དེ་ལྟར་བྱས་པ་ཡིན་ན་རང་ཉིད་ཀྱིས་བྲིས་པའི་རྩོམ་ཡིག་དེས་བོད་ཕྱི་ནང་གི་མཐུན་ལམ་གྱི་ཐོག་ལ་ཕན་ཐོགས་ཡོང་གི་རེད་ལ།བོད་ཀྱི་བསྟན་པ་ཆབ་སྲིད་རྒྱུན་གནས་དར་འཕེལ་ཡོང་བ་ལ་ཡང་ཕན་ཐོགས་ཡོང་གི་རེད།